Συνέντευξη τύπου του Προέδρου Μπους - 2004-04-14
για το Ιράκ και τον πόλεμο κατά της τρομοκρατίας.
Σε σπάνια νυχτερινή συνέντευξη τύπου στο Λευκό Οίκο ο πρόεδρος Μπούς τόνισε ότι οι ΗΠΑ και οι σύμμαχοι τους δεν «πρόκειται να υπαναχωρήσουν», όπως είπε χαρακτηριστικά, των δεσμεύσεων τους για την επίτευξη μιας πολιτικής μετάβασης στο Ιράκ και υπογράμμισε ότι είναι λάθος να συγκρίνεται η κατάσταση στο Ιράκ με τον πόλεμο στο Βιετνάμ στις δεκαετίες του ‘60 και του ’70. Απαντώντας σε ερώτηση δημοσιογράφου ο κ. Μπούς τόνισε ότι τέτοιου είδους παρομοιώσεις, στέλνουν «λάθος μηνύματα», όπως είπε χαρακτηριστικά, στις αμερικανικές δυνάμεις που υπηρετούν στο Ιράκ. Πάντως ο κ. Μπούς παραδέχτηκε ότι οι συμμαχικές δυνάμεις αντιμετωπίζουν σοβαρά προβλήματα τις τελευταίες εβδομάδες από Σουνίτες και Σιίτες αντάρτες, αλλά επέμεινε ότι οι συμμαχικές δυνάμεις θα πρέπει να αντισταθούν στους τρομοκράτες και αυτούς που ασπάζονται την «ιδεολογία των δολοφονιών», όπως είπε χαρακτηριστικά. Επίσης ο αμερικανός πρόεδρος επέμεινε ότι, παρά την τελευταία έξαρση της βίας στο Ιράκ, οι συμμαχικές δυνάμεις θα μεταβιβάσουν την εξουσία στους Ιρακινούς μέχρι την προκαθορισμένη προθεσμία της 30ης Ιουνίου. Σε ερώτηση δημοσιογράφου αναφορικά με την μη εύρεση όπλων μαζικής καταστροφής στο Ιράκ, ο πρόεδρος Μπούς επέμεινε ότι ο Σαντάμ Χουσεΐν αποτελούσε απειλή για τις ΗΠΑ και τη διεθνή ασφάλεια. Επίσης απαντώντας σε ανάλογη ερώτηση, παραδέχτηκε ότι η χώρα δεν βρισκόταν σε ετοιμότητα πολέμου πριν τις τρομοκρατικές επιθέσεις της 11ης Σεπτεμβρίου, παρόλο που, όπως είπε, «ο εχθρός είχε κηρύξει πόλεμο κατά των ΗΠΑ». Ο πρόεδρος Μπούς τόνισε επίσης ότι οι ΗΠΑ θα πρέπει να συνεχίσουν την επιθετική πολιτική τους στον πόλεμο κατά της τρομοκρατίας και υπογράμμισε ότι αμερικανοί αξιωματούχοι θα πρέπει να καταβάλλουν κάθε δυνατή προσπάθεια για την εύρεση των τρομοκρατών και την προσαγωγή τους ενώπιον της δικαιοσύνης. Σε ερώτηση δημοσιογράφου αν θα ήθελε να ζητήσει συγνώμη απ’ τον Αμερικανικό λαό για τον τρόπο με τον οποίο η κυβέρνηση του αντιμετώπισε το θέμα των τρομοκρατικών επιθέσεων της 11ης Σεπτεμβρίου ο κ. Μπούς τόνισε εμφατικά ότι ο Οσάμα Μπιν Λάντεν ήταν υπεύθυνος για τις επιθέσεις και θα πρέπει να τιμωρηθεί. Και πρόσθεσε ότι, αν ήξερε ότι θα συμβούν, η αμερικανική κυβέρνηση θα «κινούσε Γη και Ουρανό», όπως είπε χαρακτηριστικά για να αποτρέψει τις επιθέσεις της 11ης Σεπτεμβρίου. Χθες καταθέτοντας ενώπιον της ειδικής ανεξάρτητης επιτροπής που διερευνά το θέμα των επιθέσεων της 11ης Σεπτεμβρίου ο υπουργός δικαιοσύνης των ΗΠΑ, Τζόν Άσκροφτ, υπεραμύνθηκε απερίφραστα της αντιτρομοκρατικής πολιτικής της κυβέρνησης Μπούς πριν τις επιθέσεις.